KIRJALLINEN KYSYMYS E-2145/98

esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle

(13. heinäkuuta 1998)

Aihe: Metsän biomassaa polttoaineena käyttävä lämpövoimalaitos Salinasissa Pisuergassa (Palencia, Espanja)

Kun hallinnossa on työskennelty viisi vuotta polttoaineen hankinnan turvaamiseksi, hanke lämpöydinvoimalan pystyttämiseksi Salinas de Pisuergan alueelle saa nyt runsaasti vastustusta sekä kyseisellä alueella että sen ulkopuolella. On esitetty jo lähes sata protestia, tehty useita erityisiä oikeudellisia aloitteita hankkeen tarkistamiseksi ja nostettu ainakin kolme hallinnollista kannetta.

Yleisön huoli on lisääntynyt koska hankkeesta vastuussa oleva yritys ja Castilla y Leónin hallitus ovat toistuvasti kieltäytyneet kertomasta suunnitelmistaan ja koska polttoaineen hankintaa koskevat tiedot on julistettu luottamuksellisiksi.

Hanke sijaitsee seudulla, jolla on tehty paljon työtä maaseutumatkailun edistämiseksi ja joka rajoittuu alueeseen, jota suojellaan "suunnitelmalla ruskeakarhun pelastamiseksi" ja "hanke 2000:lla". Järjestelystä nykyisin vastaavalle yritykselle on myönnetty 399 860 000 pesetaa julkisia varoja (OM-PAEE ja SG-EAKR).

1. Onko tämä hanke komission mielestä valkoisen kirjan "Tulevaisuuden energia: uusiutuvat energialähteet" (julkaistu 26.11.1997) mukainen?

2. Onko komission mielestä järkevää rahoittaa kahta täysin yhteensopimatonta hanketta samalla alueella?

3. Onko komissio tietoinen, että polttouunit eivät täytä ilman saastumisesta ja jätteistä annettujen direktiivien 89/369/EY(1), 84/360/ETY(2) ja 75/442/ETY(3) määräyksiä?

4. Mitä komissio aikoo tehdä vaatiakseen, että yhä käytössä olevat uunit täyttäisivät yhteisön määräykset? Miten paikallisen väestön tarpeet ja edut otetaan huomioon?

5. Onko olemassa asetusta, jossa säädetään biomassan tuotantolaitoksista? EU:han haluaa kehittää uusiutuvia energialähteitä.

Komission jäsenen Christos Papoutsisinkomission puolesta antama vastaus

(5. lokakuuta 1998)

1. On totta, että komission tiedonannossa Tulevaisuuden energia: uusiutuvat energialähteet - Yhteisön strategiaa ja toimintasuunnitelmaa koskeva valkoinen kirja(4) korostetaan biomassan käytön edistämistä. On kuitenkin itsestään selvää, ettei biomassan käyttöä voida lisätä ympäristön kustannuksella. Valkoisessa kirjassa täsmennetään erityisesti, että uusiutuvien energialähteiden käyttöä edistäviä toimenpiteitä toteutettaessa on otettava huomioon eri uusiutuvien energialähteiden ympäristöön kohdistuvat nettovaikutukset.

Komission käsitys on, että Salinas de Pisuergan laitoshankkeen tarkoitus on polttaa metsätalouden jätettä. Euroopan jäteluettelossa on tätä varten oma luokka: 02 01 07 metsätalouden jätteet.

2. Metsän biomassaa polttoaineena käyttävä lämpövoimalaitoshanke Salinas de Pisuergassa ei ole saanut rahoitusta Euroopan aluekehitysrahastosta (FEDER) eikä koheesiorahastosta.

3. Vaikka nykyiset jätteiden polttoa koskevat säännökset eivät koskisi tämäntyyppistä polttolaitosta, olisi silti noudatettava jätteistä 15. heinäkuuta 1975 annetun neuvoston direktiivin 75/442/ETY(5) 4 artiklan säännöksiä. Kyseisessä artiklassa jäsenvaltiot velvoitetaan toteuttamaan tarvittavat toimenpiteet sen varmistamiseksi, että jätteistä huolehditaan vaarantamatta ihmisten terveyttä ja vahingoittamatta ympäristöä, sekä erityisesti vaarantamatta vesiä, ilmaa, maaperää, kasveja tai eläimiä, tuottamatta melu- tai hajuhaittoja ja vahingoittamatta maaseutua tai -alueita. Kysymyksessä esitettyjen seikkojen perusteella näyttää aiheelliselta selvittää, ovatko viranomaiset tässä tapauksessa varmistaneet 4 artiklan säännösten noudattamisen.

4. Palencian alue on osa Castilla y Léonin autonomista maakuntaa. Komissiolle on toimitettu maakunnan jätehuoltosuunnitelma, mutta se kattaa ainoastaan yhdyskuntajätteen, eikä käsiteltävä laitos siten näy suunnitelmassa. Ei ole selvää, missä laajuudessa laitos on sisällytetty tarkistettuun jätehuoltosuunnitelmaan, joka on tarkoitus jättää hallitukselle vuoden 1999 alussa. Polttolaitoksen on sisällyttävä jätehuoltosuunnitelmaan, jotta yhteisö voi osallistua sen rahoitukseen rakennerahastojen tai aluekehitysrahastojen kautta.

5. Tukijärjestelmästä tiettyjen peltokasvien viljelijöille 30. kesäkuuta 1992 annetussa neuvoston asetuksessa (ETY) 1765/92(6) säädetään, että viljelykäytöstä poistettua maata voidaan käyttää sellaisten tuotteiden raaka-aineiden tuotantoon, joita ei ole tarkoitettu suoraan ihmis- tai eläinravinnoksi.

Suurin osa näiden joko pakollisesti tai vapaaehtoisesti kesannoitujen alueiden tuotannosta on tarkoitettu uusiutuvia energialähteitä hyödyntävän energian tuotantoon.

(1) EYVL L 163, 14.6.1989, s. 32.

(2) EYVL L 188, 16.7.1984, s. 20.

(3) EYVL L 194, 25.7.1975, s. 39.

(4) KOM(97) 599 lopullinen.

(5) EYVL L 194, 25.7.1975.

(6) EYVL L 181, 1.7.1992.